
Cyflwyniad


Mae’r diwydiant lletygarwch yn sector pwysig yn economi’r DU. Y sector hwn yw’r trydydd cyflogwr mwyaf yn y DU, ac mae’n cyflogi 3.2 miliwn o bobl ac yn cyfrannu tua £72 biliwn i economi’r DU. Mae’n ddiwydiant cyffrous a chyflym i weithio ynddo, ac mae’n cynnwys amrywiaeth o sefydliadau gwahanol, gan gynnwys gwestai, bwytai, tai tafarnau, caffis ac allfeydd bwyd cyflym, yn ogystal ag atyniadau i ymwelwyr fel parciau thema a chanolfannau chwaraeon a cherddoriaeth. Mae amrywiaeth eang o swyddi ar gael yn y diwydiant, gan gynnwys chefs, staff gweini a chadw tŷ, croesawyr a rheolwyr.

Mae’r llyfr hwn wedi’i gynllunio i’ch helpu chi i ddatblygu’r wybodaeth, y ddealltwriaeth a’r sgiliau ymarferol y bydd eu hangen arnoch i gwblhau CBAC Lefel 1/2 Dyfarniad Galwedigaethol mewn Lletygarwch ac Arlwyo (Dyfarniad Technegol). Yn ogystal â’ch paratoi ar gyfer yr arholiad terfynol a’r asesiad dan reolaeth, bydd y llyfr yn eich cyflwyno i’r diwydiant lletygarwch ac arlwyo bywiog, ac yn rhoi mewnwelediad i chi i’r mathau o yrfaoedd sydd ar gael i chi yn y dyfodol, yn ogystal â chyfleoedd ar gyfer astudio pellach.

Mae’r cymhwyster yn cynnwys dwy uned; mae’r llyfr hwn yn ymdrin â’r ddwy, ac mae’n rhaid i chi astudio’r cyfan.


1. Y diwydiant lletygarwch ac arlwyo

Yn Uned 1, byddwch chi’n dysgu am y diwydiant lletygarwch ac arlwyo, gan gynnwys mathau gwahanol o ddarparwyr lletygarwch ac arlwyo a sut maen nhw’n gweithredu, yn ogystal ag iechyd a diogelwch a diogelwch bwyd mewn lletygarwch ac arlwyo.

Mae’r uned hon yn cael ei hasesu drwy arholiad ysgrifenedig a fydd yn cael ei osod a’i farcio gan CBAC. Bydd eich athro yn dweud wrthych pryd y byddwch chi’n sefyll yr arholiad. Bydd yr arholiad yn para 1 awr 20 munud ac mae 80 o farciau ar gael; mae’n werth 40 y cant o’r cymhwyster cyfan. Bydd yr arholiad yn cynnwys cymysgedd o gwestiynau atebion byr ac atebion estynedig yn seiliedig ar senarios lletygarwch ac arlwyo gwahanol.



2. Lletygarwch ac arlwyo ar waith

Yn Uned 2, byddwch chi’n cymhwyso eich gwybodaeth a’ch dealltwriaeth o bwysigrwydd maeth, ac yn dysgu sut i gynllunio bwydlenni maethlon. Byddwch chi’n dysgu amrywiaeth o sgiliau coginio ymarferol y bydd eu hangen arnoch i baratoi, coginio a chyflwyno seigiau. Byddwch hefyd yn dysgu sut i adolygu eich gwaith eich hun yn effeithiol.

Mae’r uned hon yn cael ei hasesu drwy asesiad dan reolaeth sy’n para tua 12 awr ac mae 120 o farciau ar gael; mae’n werth 60 y cant o’r cymhwyster cyfan. Bydd eich athro yn rhoi briff yr aseiniad i chi sydd wedi cael ei ddarparu gan CBAC; bydd hwn yn cynnwys senario a manylion sawl tasg y bydd angen i chi eu cwblhau.






Sut i ddefnyddio’r llyfr hwn


Mae’r gwerslyfr hwn wedi’i rannu yn ddwy ran, ac mae pob rhan yn ymdrin ag un uned o fanyleb CBAC Lefel 1/2 Dyfarniad Galwedigaethol mewn Lletygarwch ac Arlwyo:


	•  Uned 1 Y diwydiant lletygarwch ac arlwyo

	•  Uned 2 Lletygarwch ac arlwyo ar waith.



Mae pob un o’r unedau hyn wedi’u rhannu yn feysydd testun. Mae’r holl gynnwys addysgu ar gyfer pob deilliant dysgu yn cael ei drafod yn y llyfr hwn.


Nodweddion allweddol y llyfr

Mae’r llyfr wedi’i drefnu yn ôl unedau’r cymhwyster, ac mae pob uned wedi’i rhannu yn feysydd testun sydd wedi’u trafod yn y fanyleb. Bydd cyflwyniad pob uned yn eich helpu chi i ddeall beth sydd wedi’i gynnwys yn yr uned, gan restru’r meysydd testun dan sylw a’r hyn y byddwch chi’n cael ei asesu arno, a’r cyfan yn cyfateb i ofynion y fanyleb.

YNGLŶN Â’R UNED HON

Cyflwyniad i’r hyn y byddwch chi’n ei ddysgu amdano ym mhob testun.

TESTUNAU

Mae’r testunau wedi’u nodi’n amlwg fel y byddwch chi’n gwybod beth yn union sy’n cael ei drafod.

SUT BYDDAF YN CAEL FY ASESU?

Mae’r dulliau asesu wedi’u rhestru’n glir a’u mapio’n llawn i’r fanyleb.

Beth byddaf yn ei ddysgu?

Crynodeb o’r holl wybodaeth a dealltwriaeth y byddwch chi’n ymdrin â nhw.

Dechrau arni

Gweithgareddau byr er mwyn eich cyflwyno i’r testun.

Termau allweddol

Termau pwysig wedi’u huwcholeuo er mwyn helpu eich dealltwriaeth.

Astudiaeth achos

Gallwch weld sut mae cysyniadau yn gallu cael eu cymhwyso at fusnesau a dysgu am senarios o fywyd go iawn.

Gweithgaredd

Tasg fer er mwyn eich helpu i ddeall syniad neu rai meini prawf asesu.

Mae’r gweithgareddau yn cynnwys tasgau grŵp ac ymchwil. Mae rhai gweithgareddau yn cynnig awgrymiadau ar gyfer sut gallai eich athro roi cymorth ychwanegol i chi wrth gwblhau’r tasgau. Mae gweithgareddau estynedig wedi’u cynnwys hefyd i ddatblygu eich dysgu ymhellach.

Gwirio gwybodaeth

Profwch eich gwybodaeth a’ch dealltwriaeth o bob deilliant dysgu.

Cwestiynau ymarfer

Mae’r rhain yn ymddangos yn Uned 1. Bydd yr uned hon yn cael ei hasesu drwy arholiad, a bydd y cwestiynau ymarfer yn eich helpu chi i baratoi ar ei gyfer.

Ymarfer aseiniad

Mae hwn yn ymddangos yn Uned 2, a bydd yn eich helpu chi i baratoi ar gyfer eich asesiad gydag aseiniadau enghreifftiol, a chyngor ac arweiniad ar sut i ennill graddau llwyddo, teilyngdod a rhagoriaeth.

Mae atebion i’r adrannau ‘Gwirio gwybodaeth’ a’r ‘Cwestiynau ymarfer’ sydd yn y llyfr hwn i’w cael ar-lein: www.hoddereducation.co.uk/CBAC-Lletygarwch-ac-Arlwyo-atebion






Uned 1 Y diwydiant lletygarwch ac arlwyo

YNGLŶN Â’R UNED HON

Yn yr uned hon, byddwch chi’n astudio’r diwydiant lletygarwch ac arlwyo. Byddwch yn dysgu am:


	•  y mathau gwahanol o ddarparwyr yn y diwydiant lletygarwch ac arlwyo, a sut maen nhw’n gweithredu

	•  y swyddi sydd ar gael, sut beth yw gweithio yn y diwydiant, a’r sgiliau, cymwysterau a phrofiad sydd eu hangen ar gyfer pob un o’r swyddi hyn

	•  beth sy’n gwneud busnes lletygarwch neu arlwyo llwyddiannus

	•  gofynion iechyd a diogelwch a diogelwch bwyd mewn lletygarwch ac arlwyo.

TESTUNAU

Y testunau yn yr uned hon yw:


	1.1  Darpariaeth lletygarwch ac arlwyo

	1.2  Sut mae darparwyr lletygarwch ac arlwyo yn gweithredu

	1.3  Iechyd a diogelwch mewn lletygarwch ac arlwyo

	1.4  Diogelwch bwyd mewn lletygarwch ac arlwyo

SUT BYDDAF YN CAEL FY ASESU?

Byddwch yn cael eich asesu drwy arholiad ysgrifenedig, sy’n cyfrannu at 40 y cant o’r cymhwyster.

Mae’r arholiad yn para 1 awr 20 munud ac mae’n werth 80 o farciau.

Bydd amrywiaeth o gwestiynau ag atebion byr ac estynedig yn seiliedig ar sefyllfaoedd cymhwysol. Bydd rhai cwestiynau yn cynnwys deunydd ysgogi, fel ffotograff, tabl neu graff, a bydd angen i chi ymateb iddo.

1.1 Darpariaeth lletygarwch ac arlwyo

Beth byddaf yn ei ddysgu?

Yn y testun hwn, byddwch yn meithrin gwybodaeth a dealltwriaeth o’r meysydd canlynol:


	1.1.1  Darparwyr lletygarwch ac arlwyo

	1.1.2  Gweithio yn y diwydiant lletygarwch ac arlwyo

	1.1.3  Amodau gwaith yn y diwydiant lletygarwch ac arlwyo

	1.1.4  Ffactorau sy’n cyfrannu at lwyddiant darpariaeth lletygarwch ac arlwyo

Dechrau arni


	1  Beth yw ystyr y term ‘masnachol dibreswyl’ yn eich barn chi?

	2  Pa fathau o fwyd a diod fyddai’n cael eu gweini gan y darparwyr masnachol dibreswyl canlynol?

	–  Llong fordeithio

	–  Caffi

	–  Siop goffi

	–  Allfa bwyd cyflym

	–  Fan bwyd stryd

	–  Tŷ tafarn

	–  Tecawê

	–  Peiriannau gwerthu

1.1.1 Darparwyr lletygarwch ac arlwyo

Mae’r diwydiant lletygarwch ac arlwyo yn darparu llety, bwyd a diodydd y tu allan i’r cartref. Mae dau fath gwahanol o ddarparwr lletygarwch ac arlwyo:


	1  sefydliadau masnachol, sef busnesau sy’n darparu gwasanaethau bwyd a diod ac sy’n gweithredu er mwyn gwneud elw

	2  darparwyr anfasnachol nad oes angen iddyn nhw wneud elw.

Termau allweddol

Lletygarwch darparu llety, bwyd a diodydd mewn amrywiaeth o leoedd y tu allan i’r cartref

Arlwyo darparu gwasanaethau bwyd a diod i gwsmeriaid

Diod diod heblaw am ddŵr

Byddwn yn edrych ar bob un o’r rhain yn eu tro.

Mae dau fath o sefydliad masnachol:


	1  preswyl − busnesau sy’n darparu llety yn ogystal ag arlwyo a lletygarwch

	2  dibreswyl − busnesau sy’n darparu gwasanaethau arlwyo a lletygarwch, ond dim llety.

Cyntedd gwesty




Masnachol (preswyl)


Gwely a brecwast

Mae llety gwely a brecwast (neu B&B) yn sefydliad sy’n cynnig llety dros nos a brecwast. Mae sefydliadau gwely a brecwast yn aml yn gartrefi teuluol preifat lle mae ystafelloedd yn cael eu darparu ar gyfer gwesteion. Mae’r ystafelloedd yn cynnwys ystafelloedd ymolchi en-suite neu ddefnydd o ystafell ymolchi sy’n cael ei rhannu â phobl eraill. Mae brecwast fel arfer yn cael ei weini mewn ystafell fwyta neu yng nghegin y perchennog.



Tai llety

Mae tŷ llety fel arfer yn eiddo mwy o faint, gyda mwy na phump ystafell wely. Mae’n fwy tebyg i westy bach y mae perchennog preifat yn berchen arno. Mae brecwast yn cael ei weini yn y bore. Mae prydau o fwyd eraill, fel swper, yn aml ar gael. Mae gan dai llety mawr ardaloedd cyffredin fel lolfa ac ystafell fwyta. Ystyr cyffredin yw ardal sy’n cael ei rhannu gan nifer o bobl eraill, er enghraifft byddai lolfa neu ystafell fwyta yn ystafelloedd cyffredin gan fod yr holl westeion yn gallu eu defnyddio. Mae bar trwyddedig mewn ambell dŷ llety.



[image: ]

Term allweddol

Cyffredin ardal sy’n cael ei rhannu, er enghraifft cegin gyffredin

Airbnb

Airbnb yw marchnad ar-lein y gall pobl ei defnyddio i rentu’r cyfan neu ran o’u heiddo preswyl i eraill. Mae’r perchennog − y ‘gwestywr’ − yn rhentu ystafell neu eiddo cyfan ar sail tymor byr i bobl sy’n chwilio am lety − ‘gwesteion’. Mae cynhwysion brecwast syml yn cael eu darparu weithiau ar gyfer y gwesteion, fel grawnfwydydd, wyau, bara a croissants.

Mae Airbnb yn ffordd boblogaidd iawn o wneud arian fel gwestywr; ac i westeion mae’r ystafelloedd neu’r eiddo yn gallu bod yn gost effeithiol iawn ar brisiau cystadleuol iawn.



Safleoedd gwersylla a meysydd carafanau

Mae llawer o safleoedd gwersylla a meysydd carafanau wedi’u cynllunio er mwyn i bobl ddod â’u pebyll neu garafanau eu hunain a dewis lleoliad. Mae llawer o safleoedd ar draws y DU, ac maen nhw fel arfer yn cynnwys llawer o offer gydag amrywiaeth o gyfleusterau gan gynnwys cysylltiad trydan, toiledau, cawodydd a chaffis. Mae rhai safleoedd hefyd yn cynnwys carafanau statig a phebyll sy’n gallu cael eu rhentu.



Parciau, lodjau, podiau a chabanau gwyliau

Mae parciau gwyliau, fel Center Parcs, yn cynnig cyfleusterau hamdden a lletygarwch sydd wedi’u hanelu at deuluoedd. Mae llawer ohonyn nhw yn cynnig pyllau nofio, llwybrau natur, sbas, a chwaraeon a gweithgareddau awyr agored. Mae ganddyn nhw amrywiaeth o fwytai, caffis tecawê, bariau a siopau coffi gwahanol. Mae’r parciau hyn yn cynnig llawer o weithgareddau dan do hefyd, felly gall pobl fynd ar eu gwyliau yno drwy’r flwyddyn.

Mae parciau gwyliau yn cynnig gwahanol fathau o lety sy’n addas i gyllidebau gwahanol, fel lodjau, podiau a chabanau.

Mae lodjau yn dai gwyliau modern sy’n aml wedi’u hadeiladu i safonau preswyl. Maen nhw ym mhen uchaf y farchnad, gyda chyfleusterau fel twba twym, ac maen nhw wedi’u cynllunio ar gyfer pobl sy’n dymuno cael cysuron cartref.

Mae podiau yn cynnig dewis rhatach o’r profiad glampio. Mae glampio yn gyfuniad o’r geiriau Saesneg ‘glamorous’ a ‘camping’, ac mae’n fath o wersylla sy’n cynnig cyfleusterau mwy moethus na gwersylla traddodiadol. Mae podiau yn cynnig cysgod er mwyn mwynhau profiad gwersylla drwy’r flwyddyn, ac maen nhw wedi’u cynllunio i gadw pobl yn gynnes ac yn sych, hyd yn oed mewn tywydd gwael. Mae podiau gwersylla yn amrywiol iawn o ran y cyfleusterau sydd ar gael, ac mae rhai yn cynnwys gwelyau, trydan, ardal gegin fach a hyd yn oed twba twym.

Term allweddol

Glampio gwersylla sy’n cynnig cyfleusterau mwy moethus na gwersylla traddodiadol

Podiau gwersylla



Mae cabanau yn dai gwyliau wedi’u gwneud o bren. Gall y pren fod o drwch gwahanol, gan olygu bod rhai yn addas i’w defnyddio yn ystod misoedd cynhesaf y flwyddyn yn unig. Mae cabanau yn aml yn cael eu codi mewn ardaloedd coetir parciau gwyliau, ond maen nhw hefyd i’w cael ar eu pen eu hunain.

Caban pren





Gwestai

Mae gwestai yn sefydliadau sy’n darparu llety dros nos a dewisiadau bwyd a diod. Mae’r ystafelloedd yn cynnwys ystafelloedd ymolchi en-suite fel arfer. Mae gwestai yn cael eu graddio yn ôl y cyfleusterau maen nhw’n eu cynnig, er enghraifft:


	•  brecwast

	•  prydau o fwyd gyda’r nos

	•  byrbrydau bar

	•  cinio

	•  gwasanaeth ystafell

	•  cyfleusterau golchi dillad

	•  sba, campfa, pwll nofio.

Term allweddol

Gwasanaeth ystafell bwyd yn cael ei archebu a’i ddanfon i’ch ystafell mewn sefydliad fel gwesty

Marchnad sy’n tyfu’n gyflym iawn yw gwestai rhad fel Travelodge. Mae’r rhain yn cynnig llety sylfaenol, a gallwch ddewis cael brecwast neu beidio (codir tâl amdano ar wahân).

Gweithgaredd

Ymchwiliwch i’r cyfleusterau, safonau a chost y noson ar gyfer mathau gwahanol o westai yn eich ardal leol.

Gallwch gyflwyno eich canfyddiadau ar ffurf tabl fel hwn:




	Gwesty
	Cost y noson
	Prydau o fwyd yn cael eu cynnig yn y pris
	Cyfleusterau ychwanegol ar gael





	 
	 
	 
	 



	 
	 
	 
	 



	 
	 
	 
	 





Gweithgaredd estynedig

Dewiswch un gwesty ac ysgrifennwch adolygiad a fyddai’n addas ar gyfer platfform fel Tripadvisor.

Motelau

Gwestai ar ochr y ffordd yw motelau ac maen nhw wedi’u cynllunio’n bennaf ar gyfer gyrwyr ceir. Maen nhw i’w cael ar hyd traffyrdd a ffyrdd dosbarth A. Maen nhw’n tueddu i ganolbwyntio ar bobl fusnes sy’n gorfod aros dros nos, neu bobl sy’n teithio pellter hir ac sy’n dymuno torri eu taith. Maen nhw fel arfer yn cynnig prisiau rhesymol, ac yn cynnig ystafell en-suite gyda gwasanaethau sylfaenol fel teledu, a chyfleusterau gwneud te a choffi. Does dim bwyty ar bob safle, ond yn aml mae lleoedd gerllaw lle mae’n bosibl prynu bwyd a diod.



Hosteli

Mae hosteli wedi’u cynllunio ar gyfer pobl sy’n chwilio am lety sy’n addas i gyllideb gyfyngedig. Maen nhw’n cynnig amrywiaeth o ystafelloedd: o ystafelloedd sengl, dau wely neu deulu i rai rhad lle gall llawer o bobl gysgu. Mae’r pwyslais ar deithwyr yn rhannu profiad cymdeithasol, felly mae ganddyn nhw geginau a lolfeydd cyffredin. Mae’r ystafelloedd ymolchi hefyd yn cael eu rhannu, er bod rhai ystafelloedd gwely drutach yn cynnwys en-suite. Bydd gan y rhan fwyaf ohonyn nhw gyfleusterau golchi dillad.




Masnachol (dibreswyl)


Cwmnïau awyrennau

Dydy cwmnïau awyrennau rhad ddim bob amser yn cynnwys bwyd a diod fel rhan o bris tocyn. Yn hytrach, gall teithwyr ddewis a thalu am fwyd a diodydd o fwydlen ar yr awyren. Mae amrywiaeth o ddiodydd poeth ac oer yn cael eu cynnig fel arfer, ynghyd â dewis o fyrbrydau, brechdanau, melysion a siocledi sy’n cael eu gweini o droli. Mae prydau o fwyd poeth sy’n cael eu gweini yn ystod y daith, fel brecwast neu ginio poeth, fel arfer yn cael eu harchebu a’u talu amdanyn nhw wrth archebu eich tocyn ac yna maen nhw’n dod yn rhan o bris y tocyn.

Ar deithiau hedfan pellter hir gyda chwmnïau awyrennau drud, mae prydau o fwyd fel arfer wedi’u cynnwys ym mhris y tocyn. Mae prydau o fwyd cwmnïau awyrennau fel arfer yn cael eu paratoi ar y ddaear mewn cyfleusterau arlwyo sy’n agos at y maes awyr. Yna, maen nhw’n cael eu cludo ar yr awyren a’u storio mewn oergelloedd er mwyn i’r stiwards eu paratoi a’u gweini i’r teithwyr yn ystod y daith.

Mae llawer o gwmnïau awyrennau yn gweini bwyd a diodydd o drolïau





Llongau mordeithio

Mae mordeithio yn weithgaredd hamdden poblogaidd ac ar longau mordeithio moethus yn benodol, mae’r safon, yr ansawdd a’r dewis o fwyd sy’n cael ei gynnig yn bwysig iawn, gyda’r profiad bwyd yn aml yn bwynt gwerthu pwysig. Yn gyffredinol, mae gan longau mordeithio brif ystafell fwyta lle gallwch eistedd ac archebu o fwydlen. Mae’r rhain yn fwytai mawr, sy’n debyg i neuadd wledda lle mae cod gwisg ac rydych chi’n rhannu bwrdd ag eraill. Ar ben hynny, mae dewis o fwytai arbenigol bob amser mewn lleoliadau llai lle gallwch gael eich bwrdd eich hun. Yn aml iawn bydd thema benodol yn y bwytai hyn, fel bwytai stêc, bistros Ffrengig neu trattorias Eidalaidd. Mae llawer o’r llongau mordeithio yn cynnig bwyd o ryw fath drwy’r dydd a’r nos.



Trenau pellter hir

Bydd gan drenau pellter hir gerbyd bwyd weithiau lle gallwch fynd i eistedd i gael pryd o fwyd, neu gerbyd bwffe lle gallwch archebu diodydd poeth ac oer ac amrywiaeth o fyrbrydau poeth ac oer, brechdanau, teisennau ac ati.

Gall trenau gael trolïau symudol yn gwerthu bwyd a diodydd hefyd sy’n cael eu gwthio drwy’r trên yn ystod y daith, yn gweini byrbrydau a diodydd poeth ac oer.



Ystafelloedd te

Ystafell de yw sefydliad sy’n gwerthu te a lluniaeth ysgafn arall. Gall fod yn ystafell benodol mewn gwesty sy’n gweini te prynhawn. Mae te prynhawn yn boblogaidd mewn ystafelloedd te, ac mae’n cael ei weini fel arfer rhwng 2 a 4 p.m. Mae bwydlen te prynhawn fel arfer yn cynnwys pot o de a detholiad o frechdanau bach, cynnyrch crwst a theisennau.



Caffis a siopau coffi

Mae caffi yn sefydliad bwyta ac yfed bach sy’n debyg iawn i siop goffi. Fodd bynnag, mae caffis yn tueddu i gynnig dewis ehangach o fwyd na siopau coffi, ar ffurf lluniaeth ysgafn a phrydau o fwyd ysgafn. Maen nhw weithiau’n cynnig gwasanaeth bwrdd.

Mae siopau coffi yn farchnad sydd wedi tyfu’n gyflym iawn, ac mae’n cynnwys siopau cadwyn adnabyddus, fel Starbucks, Costa a Caffè Nero, a siopau coffi annibynnol. Mae siopau coffi yn cynnig amrywiaeth o goffi, diodydd eraill a byrbrydau. Mae ganddyn nhw ardaloedd eistedd ar gyfer pobl sydd eisiau bwyta ac yfed i mewn, ond maen nhw hefyd yn cynnig gwasanaeth tecawê. Dydyn nhw ddim fel arfer yn cynnig gwasanaeth bwrdd, felly mae angen i gwsmeriaid archebu wrth y cownter a mynd â’u bwyd/diod ar hambwrdd i’w bwrdd.


[image: ]

Siop goffi





Allfeydd bwyd cyflym

Mae allfeydd bwyd cyflym yn cynnig bwyd sy’n cael ei wneud ar archeb yn gyflym. Gallwch fynd â’r bwyd o’r bwyty neu stondin i’w fwyta yn rhywle arall, er bod seddau a byrddau yn cael eu darparu’n aml hefyd. Does dim rhaid aros yn hir fel arfer. Un enghraifft o allfa bwyd cyflym yw McDonald’s.

Allfa bwyd cyflym





Bwyd sy’n cael ei ddarparu gan stadiymau, neuaddau cyngerdd ac atyniadau i dwristiaid

Mae bwyd fel arfer ar gael mewn stadiymau, neuaddau cyngerdd ac atyniadau i dwristiaid. Yn dibynnu ar y math o leoliad, gall dewis o ddarparwyr fod ar gael, gan gynnwys siopau coffi, bariau byrger, tai tafarnau yn gwerthu bwyd, a chynnyrch siopau bara ar gael i’w prynu fel peis, pasteiod, rholiau selsig, teisennau a brechdanau. Efallai byddan nhw’n cynnig lle i eistedd i fwyta, neu gallwch archebu a chasglu diod neu fyrbryd wrth fynd. Mae gan rai atyniadau i dwristiaid, fel safleoedd yr Ymddiriedolaeth Genedlaethol, ystafelloedd te, caffis a bwytai eu hunain.



Faniau bwyd symudol a thryciau bwyd stryd

Bwyd stryd



Bwyd stryd yw bwyd parod i’w fwyta neu yfed ac sy’n cael ei werthu ar stryd neu mewn lle cyhoeddus, fel marchnad neu ŵyl. Mae’n aml yn cael ei werthu o stondin symudol neu fan fwyd symudol, lle mae’r bwyd yn cael ei baratoi o’ch blaen ac mae wedi’i gynllunio ar gyfer ei fwyta ar unwaith. Mae gan rai stondinau seddau.



[image: ]

Gweithgaredd


	1  Dysgwch fwy am fwyd stryd drwy chwilio ar YouTube am glipiau o’r enw ‘street food UK’ gan y Nationwide Caterers Association, a ‘5 of the best street food finds in London’ gan Great Big Story. Yna ewch i’r wefan www.streetfood.org.uk.

	2  Ysgrifennwch adroddiad ar eich canfyddiadau.



Yn eich adroddiad, defnyddiwch yr is-benawdau hyn:


	•  Yr amrywiaeth o gwmnïau sy’n cynnig bwyd stryd

	•  Yr amrywiaeth o fwyd sy’n cael ei werthu, prisiau bwydlenni ac a ydyn nhw’n darparu ar gyfer anghenion deietegol arbennig

	•  Eu pwyntiau gwerthu unigryw (USP: unique selling points)



Gweithgaredd estynedig

Pe byddech chi’n sefydlu eich stondin bwyd stryd eich hun, beth byddech chi’n ei goginio a’i weini, a pham?

Bwytai dros dro

Os bydd bwyty yn weithredol am gyfnod byr o amser yn unig, yna mae’n cael ei alw yn fwyty dros dro (pop-up). Mae’r rhain yn aml i’w gweld mewn lleoliadau fel gwyliau (festivals), neu ar adeg benodol o’r flwyddyn, er enghraifft y Nadolig. Weithiau maen nhw’n cymryd drosodd lleoliad am gyfnod byr, sy’n eu galluogi i brofi’r farchnad cyn ymrwymo’n llawn i’r busnes bwytai.



Tai tafarnau a bariau

Tai tafarnau (tafarndai) yw eiddo (property) sydd â thrwydded i werthu alcohol. Does dim llawer o dai tafarnau yn gwerthu diodydd alcoholaidd a diodydd heb alcohol yn unig; mae’r rhan fwyaf yn gwerthu bwyd hefyd. Mae rhai wedi arallgyfeirio ymhellach ac wedi cyflwyno adloniant fel cerddoriaeth fyw, cwisiau a sgriniau teledu mawr yn dangos digwyddiadau chwaraeon.

Mae bariau yn cael eu gosod fel mannau ar gyfer gwerthu diodydd alcoholaidd a diodydd heb alcohol, ac mae’r rhain yn aml i’w gweld mewn priodasau a digwyddiadau fel gwyliau.



Bwytai a bistros

Mewn bwyty ffurfiol, mae bwyd fel arfer yn cael ei weini i gwsmeriaid gan staff gweini. Gall gael ei weini mewn un o ddwy ffordd:


	1  plât − mae’r pryd o fwyd sydd wedi cael ei archebu yn cael ei blatio ac mae’r gweinydd yn ei gario at fwrdd y cwsmer

	2  gwasanaeth gweini − mae’r bwyd yn cael ei weini i’r cwsmer wrth y bwrdd gan staff.



Mae sawl math o fwyty yn y DU. Yn aml mae’r bwyd sy’n cael ei weini yn seiliedig ar fwyd gwlad benodol − mae Bella Italia, er enghraifft, yn fwyty cadwyn Eidalaidd.

Bwyty anffurfiol, llai o faint, yw bistro. Mae’r prisiau fel arfer yn rhatach nag mewn bwyty ffurfiol. Daeth bistros o Ffrainc yn wreiddiol.

Bwyty ffurfiol





Tecawê

Mae bwytai tecawê naill ai yn cymryd archeb ac yna’n danfon y bwyd i gartref y cwsmer, neu gall y cwsmer fynd i’r bwyty tecawê, archebu’r bwyd a mynd â’r bwyd gydag ef.



Peiriannau gwerthu

Mewn peiriannu gwerthu awtomatig, mae diodydd a byrbrydau yn cael eu storio mewn peiriant a gall y cwsmer eu dewis. Mae peiriannau gwerthu yn aml wedi’u gosod mewn sefydliadau lle nad yw bob amser yn bosibl prynu bwyd (er enghraifft mewn colegau ac ysbytai). Mae gan rai siopau fferm beiriannau gwerthu sydd ar gael bob amser, yn gwerthu cynnyrch fel llaeth ffres, caws ac wyau.

Peiriant gwerthu

Gweithgaredd

Ysgrifennwch adolygiad o rywle rydych chi wedi bod i fwyta allan.

Defnyddiwch yr is-benawdau hyn i’ch helpu:


	•  Math o wasanaeth

	•  Ansawdd y gwasanaeth

	•  Dewisiadau ar y fwydlen a’r prisiau

	•  Opsiynau ar gyfer anghenion deietegol arbennig

	•  Ansawdd y bwyd a gafodd ei fwyta

	•  Cyflwyniad y bwyd

	•  Cynllun y bwyty

	•  Gwerth am arian

	•  Maint y gyfran



Gweithgaredd estynedig

Trafodwch y math o wasanaeth. Fyddech chi’n ei argymell i bobl eraill? Pam, neu pam ddim?

Anfasnachol (preswyl)


Lluoedd arfog

Mae lluoedd arfog Prydain yn cynnwys y Fyddin, y Llynges Frenhinol a’r Llu Awyr Brenhinol. Mae arlwyo ar gyfer y lluoedd arfog yn waith arbenigol iawn. Mae’r lluoedd arfog yn recriwtio ac yn hyfforddi chefs sy’n gorfod darparu’r cyflenwadau angenrheidiol a pharatoi prydau o fwyd mewn amrywiaeth o leoliadau. Mae’r rhain yn cynnwys barics (yr adeiladau lle maen nhw’n byw), y mess (ystafell lle maen nhw’n bwyta ac yn cymdeithasu) ac yn y maes (i ffwrdd o’r gwersyll cartref).



Ysgolion preswyl

Mae arlwyo yn bwysig mewn ysgolion preswyl gan fod yr holl brydau o fwyd yn cael eu darparu ar gyfer y myfyrwyr sy’n byw yn yr ysgol. Bydd gan ysgol breswyl neuadd fwyta lle gall myfyrwyr preswyl gymdeithasu, gan eu bod fel arfer yn bwyta gyda’i gilydd. Mae’r myfyrwyr preswyl yn cael brecwast, cinio a swper, ac mae angen cymryd gofal i ddarparu prydau o fwyd maethlon o ansawdd uchel ar eu cyfer.

Termau allweddol

Barics lle mae pobl yn y lluoedd arfog yn byw

Mess ardal lle mae pobl yn y lluoedd arfog yn bwyta ac yn cymdeithasu

Yn y maes pan mae aelodau o’r lluoedd arfog i ffwrdd o’u prif wersyll

Myfyrwyr preswyl myfyrwyr sy’n byw yn yr ysgol yn ystod y tymor

Neuaddau preswyl colegau a phrifysgolion

Mae rhai colegau a phrifysgolion yn cynnig llety hunanarlwyo. Bydd gan neuaddau hunanarlwyo gegin gyffredin sy’n cael ei rhannu gan nifer o fyfyrwyr. Mae neuaddau preswyl colegau a phrifysgolion fel arfer yn cynnig dewis o lety arlwyo hefyd. Byddai hyn fel arfer yn becyn sy’n cynnwys brecwast a chinio neu swper, a fyddai’n cael ei gynnig bob dydd yn ystod y tymor. Mae ysgolion, colegau a phrifysgolion yn aml yn cynnig darpariaeth lletygarwch ac arlwyo ar gyfer pobl sydd ddim yn aros (dibreswyl) (gweler yr adran o dan y pennawd ‘Ysgolion, colegau a phrifysgolion’ yn y wybodaeth am sefydliadau anfasnachol (dibreswyl), isod).



Ysbytai, hosbisau a chartrefi gofal

Mae bwyd yn rhan hanfodol o ofal cleifion mewn ysbytai, hosbisau a chartrefi gofal. Dylai’r bwyd sy’n cael ei weini fod o ansawdd da fel bod y claf neu’r preswyliwr yn cael y maetholion sydd eu hangen arno, yn enwedig os yw’n gwella ar ôl afiechyd neu anaf. Mewn llawer o ysbytai mae deietegydd yn gweithio gyda’r tîm arlwyo a’r claf unigol i drafod y cynllun prydau o fwyd mwyaf llesol a gofynion deietegol penodol.



Carchardai

Mae’r ddarpariaeth arlwyo mewn carchardai naill ai’n cael ei redeg gan arlwywyr contract neu gan y gwasanaeth carchardai. Mae’r bwyd yn cael ei baratoi a’i weini yn y carchar gan arlwywyr gyda chymorth y carcharorion. Hefyd, mae cyfleusterau gwasanaeth bwyd ar gyfer y staff sy’n gweithio yn y carchar.

Mae’r bwyd sy’n cael ei weini mewn ysbytai yn rhan hanfodol o ofal cleifion






Anfasnachol (dibreswyl)


Ffreuturau mewn sefydliadau gwaith (cymorthdaledig)

Ffreuturau yw lle mae bwyd a diod yn cael eu darparu ar gyfer gweithlu mewn lleoliad tebyg i ystafell fwyta. Mae gweithwyr yn prynu eu bwyd a diod ar gyfradd cymorthdaledig (subsidised rate); mae hyn yn golygu eu bod yn eu prynu am bris is na’r gwir gost ac mae’r cyflogwr yn talu am y gwahaniaeth.

Mae llawer o gwmnïau yn torri costau, gan olygu bod llai o weithleoedd yn cynnig y gwasanaeth hwn i’w staff erbyn hyn. Yn 2015, roedd ffreutur gan 47 y cant o weithleoedd, canran is na 56 y cant yn 2010, 66 y cant yn 2000 ac 82 y cant yn 1995 (ffynhonnell: www.lrdpublications.org.uk/publications.php?pub=WR&iss=1758&id=idp10120192).



Darparwyr bwyd sy’n cael eu rhedeg gan elusen

Mae Ymddiriedolaeth Trussell yn rheoli rhwydwaith o dros 1200 o ganolfannau banciau bwyd. Mae’r cyhoedd yn cyfrannu bwyd annarfodus, sydd heb fynd heibio’r dyddiad defnyddio, mewn mannau casglu fel ysgolion, eglwysi ac archfarchnadoedd. Yna, mae’r bwyd yn cael ei drefnu yn barseli bwyd i’w rhoi i bobl sydd eu hangen.

Gall gweithwyr gofal proffesiynol fel gweithwyr cymdeithasol roi taleb banc bwyd i’r rhai mewn angen. Yna gall y daleb gael ei chyfnewid am barsel banc bwyd sy’n cynnwys gwerth tri diwrnod o fwyd annarfodus, sy’n gytbwys o ran maetholion, o’r banc bwyd lleol.

Ymhlith elusennau bwyd eraill yn y DU mae FareShare a Feeding Britain, sydd hefyd yn darparu bwyd i bobl mewn angen.

Banc bwyd

Gweithgaredd

Mae Ymddiriedolaeth Trussell yn gyfrifol am fanciau bwyd. Edrychwch ar www.trusselltrust.org ac atebwch y cwestiynau hyn am fanciau bwyd:


	1  Sut mae banciau bwyd yn helpu tlodi bwyd?

	2  Pa bobl sy’n cael help gan fanciau bwyd?

	3  Faint o bobl sy’n elwa ar fanciau bwyd?

	4  Faint o fwyd sy’n cael ei gyfrannu?

	5  Beth yw rhestr siopa safonol banc bwyd?



Gweithgaredd estynedig

Ysgrifennwch adroddiad am rôl Ymddiriedolaeth Trussell.

Pryd ar glud

Mae gwasanaeth ‘Get meals at home’ (neu ‘pryd ar glud’) yn danfon prydau o fwyd i unigolion yn eu cartrefi, os ydyn nhw’n gymwys. Er mwyn bod yn gymwys, rhaid i’r unigolyn fod dros 55 oed, neu rhwng 18 a 54 oed a gyda dementia, anabledd dysgu neu anabledd corfforol. Mae’r gwasanaeth yn cael ei ariannu’n rhannol gan y llywodraeth ac yn rhannol gan gyfraniadau, ac mae’r prydau o fwyd yn cael eu danfon gan wirfoddolwyr. Yn dibynnu ar amgylchiadau’r unigolyn, mae prydau o fwyd naill ai am ddim neu godir ychydig o dâl. Mae’r prydau o fwyd yn gytbwys, ac yn cynnwys protein, bwyd startsh, llysiau, pwdin, a llaeth neu sudd.



Ysgolion, colegau a phrifysgolion

Ar gampws prifysgol neu goleg, bydd amrywiaeth o allfeydd lle mae’n bosibl prynu bwyd a diodydd, fel bwytai, caffis a siopau coffi.

Mae ysgolion uwchradd fel arfer yn cynnig amrywiaeth o fwyd a lluniaeth, yn dechrau cyn oriau ysgol ac yna drwy gydol y diwrnod ysgol, i fodloni anghenion yr holl fyfyrwyr mewn ffordd hyblyg. Fel arfer mae cyfleuster ‘gafael a mynd’, yn darparu bwyd poeth ac oer wedi’i baratoi’n ffres yn ystod amser egwyl ac yn aml cyn i’r ysgol ddechrau. Mae ganddyn nhw neuadd fwyta gyda seddau fel arfer, yn cynnig bwyd poeth ac oer ar blât yn ystod amser cinio. Hefyd, gall myfyrwyr ddod â’u pecyn bwyd a’u byrbrydau eu hunain i’r ysgol.

Mae ysgolion cynradd fel arfer yn defnyddio arlwywyr allanol sy’n dod â phrydau o fwyd poeth i’r ysgol amser cinio; mae’r rhain yn cael eu harchebu a’u talu amdanyn nhw ymlaen llaw. Neu, gall myfyrwyr ddod â phecyn bwyd i’r ysgol.




Gweini bwyd

Mae sawl ffordd o weini bwyd, gan gynnwys wrth fwrdd, wrth gownter neu yn uniongyrchol i’r cwsmer.

Gwasanaeth plât

Caffi



Tabl 1.1 Mathau o wasanaeth bwrdd




	Math o wasanaeth bwrdd
	Disgrifiad





	Gwledd
	Mae gwledd yn bryd o fwyd ffurfiol lle bydd pobl yn eistedd wrth fwrdd; mae fel arfer yn cynnwys llawer o bobl, yn aml ar gyfer digwyddiad arbennig fel priodas.



	Arddull teulu
	Mae’r llestri yn cael eu rhoi ar y bwrdd gyda’r llwyau gweini ac mae’r cwsmeriaid yn helpu eu hunain.



	Gueridon (gwasanaeth oddi ar droli neu symudol)
	Mae bwyd yn cael ei weini oddi ar fwrdd bach neu droli; weithiau bydd bwyd y cwsmer yn cael ei goginio wrth y bwrdd, fel arfer i greu effaith ddramatig, er enghraifft wrth fflamboethi steciau a crêpes.



	Gwasanaeth plât
	Mae’r pryd o fwyd yn cael ei blatio yn y gegin a’i gario at fwrdd y cwsmer gan staff gweini.



	Gwasanaeth arian
	Mae’r gweinydd yn defnyddio llwy a fforc yn un llaw ac yn trosglwyddo’r bwyd o ddysgl weini i blât y cwsmer; gwasanaeth arian llawn yw lle mae’r holl fwyd yn cael ei weini fel hyn.





Tabl 1.2 Mathau o wasanaeth cownter




	Math o wasanaeth cownter
	Disgrifiad





	Bwffe
	Mae amrywiaeth o seigiau yn cael eu gosod ar fwrdd neu gownter er mwyn i’r cwsmeriaid helpu eu hunain. Mae gwahanol fathau o bwffe:

	•  bwffe eistedd – mae’r cwsmer yn dewis y bwyd mae ei eisiau ac yna’n eistedd i fwyta; mae’r byrddau fel arfer yn cael eu gosod yn yr un ffordd ag mewn unrhyw fwyty lle mae bwyd yn cael ei weini i’r cwsmer

	•  bwffe sefyll neu fforc – mae’r cwsmer yn dewis y bwyd ac yn sefyll i’w fwyta; dylai’r bwyd fod yn hawdd ei fwyta naill ai heb gyllell a fforc neu gyda fforc yn unig

	•  bwffe bys a bawd – mae’r cwsmer yn dewis y bwyd mae ei eisiau ac yna’n eistedd i fwyta; mae’r bwyd wedi’i gynllunio i gael ei fwyta heb gyllell a fforc ac mae’n aml ar ffurf darnau bach, fel brechdanau a canapés.





	Caffeteria
	Mae bwydlen yn cael ei dangos ac mae cwsmeriaid yn cerdded heibio cownteri bwyd ac yn dewis yr eitemau maen nhw eu heisiau; maen nhw’n talu am y bwyd cyn ei fwyta, a gallan nhw gasglu cyllyll a ffyrc a phupur a halen cyn eistedd i fwyta.



	Bwyd cyflym
	Gwasanaeth tecawê lle mae’n bosibl bwyta i mewn neu fynd â’r bwyd allan; mae’r fwydlen fel arfer yn gyfyngedig fel bod modd coginio’r bwyd yn gyflym; mae’r bwyd yn cael ei archebu a’i gasglu o gownter.





Tabl 1.3 Mathau o wasanaeth personol




	Math o wasanaeth personol
	Disgrifiad





	Danfon i’r cartref
	Mae llawer iawn o sefydliadau arlwyo yn cynnig gwasanaeth danfon i’r cartref o fewn ardal benodol. Mae dwy ffordd o wneud hyn. Gall y cwsmer gysylltu â’r sefydliad yn uniongyrchol ac archebu bwyd i gael ei ddanfon, neu gall archebu drwy gwmni fel Just Eat neu Deliveroo, a fydd yn danfon i’r drws. Mae gwasanaethau’r cwmnïau hyn fel arfer yn cael eu cyrchu ar-lein neu drwy ap.



	Bwytai tecawê
	Bydd y bwyty yn cymryd archeb dros y ffôn, ar y rhyngrwyd neu wyneb yn wyneb. Mae enghreifftiau yn cynnwys bwytai tecawê Tsieineaidd, Indiaidd ac Eidalaidd. Gall cwsmeriaid fynd i’r bwyty tecawê i archebu ac yna mynd â’r bwyd i ffwrdd i’w fwyta.



	Hambwrdd neu droli
	Bydd bwyd a diod yn cael eu gweini i bobl ar hambwrdd. Mae hambyrddau yn cael eu defnyddio ar awyrennau, mewn ysbytai neu wasanaeth ystafell mewn gwesty. Weithiau bydd y bwyd yn cael ei weini ar droli. Mae trolïau yn cael eu defnyddio ar drenau ac awyrennau, ac mewn swyddfeydd.



	Peiriannau gwerthu
	Mae’r blaen yn wydr ac mae diodydd a byrbrydau yn cael eu storio y tu mewn. Mae pobl yn dewis ac yn talu am yr eitemau maen nhw eu heisiau ac yna’n mynd â nhw gyda nhw.







Gwasanaeth preswyl

Wrth archebu i aros dros nos, mae angen penderfynu pa un o’r gwasanaethau preswyl canlynol sydd eu heisiau neu eu hangen.


Ystafelloedd

Mae mathau gwahanol o ystafelloedd i ddewis ohonyn nhw:


	•  sengl − ystafell ar gyfer un person

	•  dwbl − ystafell ar gyfer dau berson; gall gynnwys un neu ragor o welyau

	•  brenin − ystafell gyda gwely maint brenin; gall un neu ragor o bobl aros yma

	•  swît − yn cynnwys ystafell fyw yn ogystal ag ystafell wely

	•  ystafell teulu − mae’r ystafell yn fwy nag ystafell safonol ac mae lle ar gyfer rhwng pedwar a chwech o bobl fel arfer; mae naill ai’n cynnwys gwelyau unigol ychwanegol neu wely-soffa

	•  ystafell ymolchi/cawod en-suite − mae’n cynnwys ystafell ymolchi breifat gyda thoiled, basn ymolchi, a naill ai bath, cawod dros fath neu gawod

	•  cyfleusterau wedi’u rhannu − ystafell gysgu breifat, ond mae’r cyfleusterau ymolchi yn cael eu rhannu â phobl eraill sy’n aros yn y llety.

Ystafell wely gwesty





Lluniaeth

Bydd y lluniaeth ysgafn sy’n cael ei weini mewn llety preswyl yn dibynnu ar y math o lety sy’n cael ei ddarparu.


Brecwast

Mae sawl math gwahanol o frecwast yn bosibl:


	•  brecwast ysgafn − naill ai grawnfwydydd, iogwrt a ffrwyth, uwd neu dost a diod boeth

	•  brecwast cyfandirol − rholiau bara, brioche, pain au chocolat, pain au raisin neu croissants, jam a choffi; weithiau bydd caws a chig oer, fel ham neu salami, yn cael eu gweini

	•  brecwast llawn − gall gynnwys wyau, cig moch, selsig, ffa pob, tomatos, pwdin gwaed a madarch; mae’n cael ei fwyta gyda thost a the.





Cinio

Bydd rhai mathau o lety yn cynnig cinio sy’n gallu cael ei fwyta yn yr ardal fwyta. Bydd y rhan fwyaf yn darparu bwyd sy’n gallu cael ei brynu amser cinio. Gall hyn fod ar ffurf byrbrydau poeth ac oer, diodydd poeth ac oer, a brechdanau.



Pryd o fwyd gyda’r nos

Mae rhai mathau o lety preswyl yn cynnig dewis o eitemau ar y fwydlen. Gall y rhain amrywio o bryd o fwyd tri chwrs ym mwyty’r llety i bryd o fwyd mwy anffurfiol yn y bar.



Gwasanaeth ystafell/bwyty 24 awr

Gall gwesteion ddewis eitemau bwyd a diod a gofyn i’r llety eu danfon i’w hystafell ar unrhyw adeg o’r dydd neu’r nos. Mewn rhai mathau o lety preswyl bydd y bwyty yn cau gyda’r nos, ond bydd modd archebu prydau o fwyd ysgafn yn y bar tan yn hwyr yn y nos.




Cyfleusterau cynadleddau a digwyddiadau

Mae sawl math o ddigwyddiad, er enghraifft cynadleddau, ciniawau ffurfiol, cyfarfodydd, digwyddiadau hyfforddiant a sioeau. Cynhadledd yw digwyddiad lle mae pobl yn cyfarfod i drafod testun penodol, neu’n dod at ei gilydd i gael hyfforddiant. Mae bwyd a diod fel arfer yn cael eu darparu mewn cynhadledd neu ddigwyddiad. Bydd y math o fwyd a diod sy’n cael ei ddarparu yn dibynnu ar y farchnad mae’r digwyddiad yn darparu ar ei chyfer. Gallai gynnwys gweini diodydd, cynnyrch crwst a bisgedi ganol y bore, cinio poeth neu oer, a diodydd unwaith eto yn y prynhawn.

Term allweddol

Cynhadledd digwyddiad lle mae pobl yn cyfarfod i drafod testun penodol, neu’n dod at ei gilydd i gael hyfforddiant

Cyfleusterau hamdden

Cyfleusterau hamdden mewn gwesty



Mae’n gyffredin i lety safon uchel fel gwestai gynnig pob math o gyfleusterau hamdden, er enghraifft:


	•  sba − lle gall gwesteion gael triniaethau harddwch a thylino; efallai bydd cyfleusterau eraill fel pyllau ymlacio bach, jacuzzis a sawnau

	•  campfa − lle gall gwesteion ddefnyddio amrywiaeth o gyfarpar campfa fel peiriannau rhedeg, peiriannau rhwyfo a phwysau, yn aml o dan oruchwyliaeth hyfforddwyr

	•  pwll nofio − mae’r rhain yn amrywio o ran maint ac yn cael eu defnyddio ar gyfer ffitrwydd a hamdden.






Safonau gwestai a thai llety (sgoriau sêr)

Mae sgôr sêr yn aml yn cael ei rhoi i westai a thai llety. Mae’r sêr hyn yn helpu cwsmeriaid i wybod pa wasanaethau a chyfleusterau gallan nhw eu disgwyl mewn gwesty neu dŷ llety. Mae ansawdd y gwasanaethau sy’n cael eu darparu yn cael ei sgorio ar raddfa o un i bump seren. Mae Tabl 1.4 yn rhestru manylion y gofynion ar gyfer y gwahanol sgoriau sêr.

Tabl 1.4 Sgoriau sêr gwestai




	Sgôr sêr
	Gofynion i fodloni’r safon hon





	★
	O leiaf pum ystafell wely gyda chyfleusterau en-suite
Ar agor saith diwrnod yr wythnos

Gall gwesteion gael mynediad drwy’r amser

Derbynfa

Bwyty sy’n gweini brecwast saith diwrnod yr wythnos a phrydau o fwyd gyda’r nos bum diwrnod yr wythnos

Bar trwyddedig




	★ ★
	Y gofynion ar gyfer un seren, ynghyd â safonau uwch o ran glendid, cynnal a chadw a lletygarwch



	★ ★ ★
	Mynediad heb allwedd rhwng 7 a.m. ac 11 p.m. a gydag allwedd ar ôl 11 p.m.
Yn gweini swper chwe noson yr wythnos, gyda byrbrydau ar y seithfed noson

Gwasanaeth ystafell ar gyfer diodydd a byrbrydau yn ystod y dydd a gyda’r nos

Cyfleusterau en-suite

System ffôn fewnol

Wi-Fi mewn ardaloedd cyhoeddus




	★ ★ ★ ★
	Gwasanaeth ystafell 24 awr
Bwyty ar agor ar gyfer brecwast a swper saith diwrnod yr wythnos

Wi-Fi yn yr ystafelloedd gwely

Mynediad 24 awr a staff ar ddyletswydd

Cyfleusterau en-suite

Cyfleusterau ychwanegol, er enghraifft te prynhawn

Lefelau staffio uwch




	★ ★ ★ ★ ★
	Ar agor drwy gydol y flwyddyn
Gwasanaeth a gofal cwsmeriaid rhagweithiol

Croesawyr amlieithog

Cyfleusterau eraill, fel sba neu ganolfan fusnes (ystafell mewn gwesty gyda chyfleusterau fel cyfrifiaduron, desgiau, Wi-Fi ac argraffwyr; mae hyn yn golygu gall gwesteion weithio pan maen nhw’n aros yn y gwesty)

Gwasanaethau ychwanegol, er enghraifft concierge, parcio ceir










Safonau bwytai



	1  Sêr Michelin

	2  Gwobrau Rosét AA

	3  Adolygiadau The Good Food Guide.





	•  un seren ar gyfer bwyty da iawn

	•  dwy seren am goginio rhagorol

	•  tair seren am fwyd eithriadol.





	•  un rosét − mae bwyd yn cael ei baratoi â gofal, dealltwriaeth a sgìl, gan ddefnyddio cynhwysion o ansawdd da

	•  dwy rosét − bwytai gwych sy’n dangos mwy o fanylder yn y coginio; bydd sylw amlwg yn cael ei roi i ddewis cynhwysion o ansawdd

	•  tair rosét − bwytai eithriadol sy’n cynnig dewis o gynhwysion o’r ansawdd uchaf; bydd yr amseru, y sesnin a’r dewisiadau o ran y cyfuniadau o flasau yn wych bob amser

	•  pedair rosét − mae’r bwytai hyn yn dangos sgiliau technegol rhagorol a chysondeb

	•  pum rosét − mae’r coginio yn y bwytai hyn yn cymharu â’r gorau yn y byd; maen nhw’n dangos sgiliau coginio anhygoel.

	  1  Beth yw sefydliad preswyl masnachol?

	  2  Beth yw gwely a brecwast (B&B)?

	  3  Nodwch ddwy fantais aros mewn hostel.

	  4  Disgrifiwch beth mae te prynhawn yn ei olygu.

	  5  Beth yw bistro?

	  6  Disgrifiwch sut mae banc bwyd yn gweithio.

	  7  Rhowch ddiffiniad o wasanaeth arian.

	  8  Pa un fyddai’r ystafell fwyaf addas mewn gwesty ar gyfer teulu yn cynnwys dau riant a dau blentyn?

	  9  Nodwch dair eitem fyddai’n gallu cael eu cynnwys mewn brecwast cyfandirol.

	10  Os yw bwyty wedi cael tair rosét, beth mae hyn yn ei olygu?

	1  Disgrifiwch sut mae Airbnb yn gweithio.

	2  Pam mae Airbnb yn boblogaidd gyda theithwyr yn eich barn chi?

	3  Rhowch grynodeb o fanteision ac anfanteision defnyddio Airbnb.

	4  Pe byddech chi am gynnwys hamper croeso yn eich llety Airbnb, pa eitemau bwyd a diod fyddech chi’n eu cynnwys?

1.1.2 Gweithio yn y diwydiant lletygarwch ac arlwyo

Blaen tŷ

Rheolwr blaen tŷ




Prif weinydd/maître d’hôtel




Staff gweini




Concierge




Croesawydd




Valets





Cadw tŷ


Morwyn ystafell




Glanhawr




Cynnal a chadw




Gofalwr

	1  blaen tŷ

	2  cadw tŷ.

Brigâd gegin

Chef gweithredol




Sous chef




Chef de partie



	•  chefs sawsiau

	•  chefs cynnyrch crwst

	•  chefs pysgod

	•  chefs rhostio

	•  chefs llysiau

	•  chefs cawliau

	•  chefs pantri − mae’r chefs hyn yn paratoi cyrsiau cyntaf oer a saladau

	•  chefs wrth gefn − chefs mae’n bosibl galw amdanyn nhw os na fydd chef arall yn gallu dod i’r gwaith.





Commis chef




Chef cynnyrch crwst




Cynorthwyydd cegin

	•  chef sawsiau

	•  chef cynnyrch crwst

	•  chef pysgod

	•  chef rhostio

	•  chef llysiau

	•  chef cawliau

	•  chef pantri

Prentis




Porthor cegin/plongeur





Rheoli


Bwyd a diod




Cadw tŷ




Marchnata





Priodoleddau personol

	1  Disgrifiwch eich priodoleddau personol.

	2  Pa rôl fyddai’n fwyaf addas ar eich cyfer yn eich barn chi?

	Priodoledd personol
	Disgrifiad





	Trefnus
	Mae bod yn drefnus yn golygu eich bod chi’n gallu cyflawni eich cyfrifoldebau mewn ffordd resymegol ac effeithlon.



	Gweithgar
	Mae gweithio yn y diwydiant lletygarwch ac arlwyo yn aml yn golygu gweithio oriau hir ac anghymdeithasol. Mae rhai swyddi yn gofyn i chi fod ar eich traed am gyfnodau hir. Mae hyn yn golygu bod angen i chi fod yn weithgar ac mae’n rhaid i chi ddangos y gallwch weithio’n frwdfrydig ac yn gydwybodol i sicrhau bod eich gwaith yn cael ei wneud i’r safonau uchel angenrheidiol.



	Prydlon
	Pan fyddwch yn brydlon, mae’n golygu y byddwch yn cyrraedd y gwaith ar yr amser cywir neu byddwch yn cwblhau’r tasgau a roddwyd i chi o fewn ffrâm amser a gytunwyd.



	Hylan
	Wrth ddarparu gwasanaeth i bobl eraill, mae’n hanfodol bod gennych safonau hylendid personol uchel – dylai eich corff fod yn lân, a dylai eich dillad neu wisg fod yn lân ac yn daclus.



	Dymunol
	Mae gwasanaeth i gwsmeriaid yn bwysig iawn, felly mae’n hanfodol eich bod yn gwrtais ac yn foesgar. Mae gwên ddiffuant yn dangos pa mor ddymunol ydych chi, ac mae’n rhywbeth sy’n cael ei werthfawrogi mewn gwasanaeth i gwsmeriaid.



	Digynnwrf
	Wrth weithio yn y diwydiant lletygarwch ac arlwyo, mae’n anorfod y byddwch yn dod ar draws sefyllfaoedd anodd. Gall coginio a chyflwyno bwyd yn effeithlon achosi straen. Efallai y bydd yn rhaid i chi ddelio â chwsmeriaid ymosodol. Mae aros yn ddigynnwrf a pheidio â cholli eich tymer yn hanfodol yn y sefyllfaoedd hyn. Mae aros yn ddigynnwrf yn golygu nad ydych chi’n dangos unrhyw arwyddion o bryder neu ddicter mewn amgylchiadau anodd.



	Cyfeillgar
	Mae bod yn gyfeillgar yn rhan bwysig o wasanaeth i gwsmeriaid hefyd. Mae’n golygu bod yn garedig, yn ddymunol ac yn gymwynasgar tuag at eraill.



	Cyfathrebwr da
	Mae’r sgìl hwn yn ymwneud â pha mor dda y gallwch gyfathrebu gyda phobl eraill – ar lafar, heb fod ar lafar ac yn ysgrifenedig. Mae dangos eich bod chi’n gwrando yn sgìl pwysig gan ei fod yn golygu y gallwch ddefnyddio iaith y corff (er enghraifft nodio eich pen) i ddangos i bobl eich bod yn gwrando’n ofalus ar yr hyn maen nhw’n ei ddweud, fel y gallwch ymateb yn y ffordd orau.



	Chwaraewr tîm
	Mae’r sgìl hwn yn cyfeirio at ba mor dda rydych chi’n gweithio gydag eraill mewn grŵp o bobl. Bydd angen i chi weithio gydag eraill fel tîm pan fydd angen rhannu tasgau neu ddatrys problemau.



	Sgiliau trin pobl da
	Mae’r sgìl hwn yn golygu cyfathrebu gydag eraill yn eich tîm, neu gyda chwsmeriaid, mewn ffordd effeithiol.



	Parodrwydd i ddysgu a datblygu
	Mae hyn yn golygu eich bod chi bob amser yn barod i ddysgu sgiliau neu wybodaeth newydd, ac i barhau i ddatblygu sgiliau a gwybodaeth er mwyn cyflawni naill ai eich nodau personol neu nodau sy’n rhan o’ch rôl. Mae’n bwysig bod yn ymwybodol o unrhyw syniadau a thueddiadau newydd a fyddai’n helpu eich perfformiad yn y gwaith hefyd.



	Hyblyg
	Mae bod yn hyblyg yn golygu eich bod yn gyffyrddus os bydd pethau’n newid – gallwch addasu i unrhyw newidiadau i’r drefn arferol a gweithio gyda’r rhain.







Cymwysterau a phrofiad

Prentisiaethau

	•  ennill cyflog, gan gynnwys cyflog gwyliau

	•  gweithio gyda staff profiadol

	•  cael mentor i’ch cefnogi

	•  dysgu sgiliau newydd sydd eu hangen ar gyfer y swydd

	•  astudio ar gyfer cymhwyster cysylltiedig (unwaith yr wythnos o bosibl).








	Enw
	Lefel addysgol cyfatebol
	Lefel





	Sylfaen
	Pum TGAU graddau A*–C
	2



	Prentisiaeth
	Dau gymhwyster Safon Uwch
	3



	Uwch
	Gradd sylfaen ac uwch
	4, 5, 6 a 7



	Gradd
	Gradd baglor neu feistr
	6 a 7








Profiad yn y swydd/sector





Cymwysterau ysgol, coleg a/neu brifysgol perthnasol






	Lefel
	Math o hyfforddiant





	Cyrsiau ysgol cyfnod allweddol 4
	Lefel 1/2 Dyfarniad Galwedigaethol mewn Lletygarwch ac Arlwyo



	Ôl-16 i 19 oed
	Mae colegau yn cynnig llawer o gyrsiau ar gyfer pobl sy’n gadael yr ysgol ar ôl Blwyddyn 11, er enghraifft:

	•  Tystysgrif mewn Lletygarwch ac Arlwyo Lefel 1

	•  Tystysgrif mewn Cyflwyniad i Sgiliau Coginio Lefel 1

	•  Diploma mewn Cyflwyniad i Goginio Proffesiynol Lefel 1

	•  Diploma mewn Lletygarwch ac Arlwyo Lefel 2

	•  Diploma mewn Coginio Proffesiynol Lefel 2





	Prifysgolion
	Mae prifysgolion yn cynnig cyrsiau gradd, HND a HNC mewn pynciau fel:

	•  arlwyo

	•  lletygarwch

	•  celfyddydau coginio

	•  rheoli gwestai

	•  gwasanaeth bwyd a diod

	1  Enwch ddau aelod staff blaen tŷ.

	2  Enwch ddau fath gwahanol o chef.

	3  Rhestrwch dri o gyfrifoldebau chef gweithredol.

	4  Pam mae bod yn weithgar yn briodoledd mor ddefnyddiol os ydych yn gweithio yn y diwydiant lletygarwch ac arlwyo?

	5  Nodwch ddwy fantais gwneud prentisiaeth.

	1  prif weinydd

	2  concierge

	3  chef gweithredol

	4  glanhawr

	5  rheolwr marchnata.





[image: ]






[image: ]



[image: ]








	1  Pa rolau gwahanol sydd ar gael yn Nando’s?

	2  Disgrifiwch sut mae staff Nando’s yn gweithio fel tîm.

	3  Beth mae staff Nando’s yn ei wneud i sicrhau gwasanaeth ardderchog i gwsmeriaid?

1.1.3 Amodau gwaith yn y diwydiant lletygarwch ac arlwyo


Contractau cyflogaeth ac oriau gwaith

	Math o gontract
	Sut mae’n gweithio





	Achlysurol
	Fel arfer yn cael ei roi i bobl sy’n cymryd lle cydweithiwr sâl neu’n gweithio ar amserau pan mae mwy o alw. Mae gan weithwyr achlysurol yr hawl i gael cyflog salwch a chyflog gwyliau yn seiliedig ar yr oriau maen nhw’n eu gweithio.



	Llawn amser (parhaol neu dros dro)
	Mae’r diwrnodau a’r oriau gwaith wedi’u pennu; mae gan weithwyr cyflogedig yr hawl i gael cyflog salwch a chyflog gwyliau. Os ydych yn cael eich cyflogi ar sail llawn amser dros dro, yna bydd eich contract am gyfnod penodol (er enghraifft chwe mis).



	Rhan amser (parhaol neu dros dro)
	Fel yr uchod, ond gyda llai o gyflog salwch a chyflog gwyliau oherwydd bod hyn yn cael ei gyfrifo pro rata (hynny yw, yn dibynnu ar faint o oriau rydych chi’n eu gweithio).



	Tymhorol
	Mae gwaith tymhorol yn waith dros dro sydd fel arfer yn digwydd yn ystod amserau prysuraf y busnes. Yn y diwydiant lletygarwch ac arlwyo, mae hyn yn debygol o fod yn ystod cyfnodau gwyliau.



	Contract dim oriau
	Contract rhwng cyflogwr a gweithiwr lle nad oes isafswm oriau wedi’i nodi a does dim rhaid i’r gweithiwr dderbyn y gwaith pan fydd yn cael ei gynnig; mae gan weithwyr yr hawl i dderbyn yr Isafswm Cyflog Cenedlaethol (os ydyn nhw o dan 23 oed) neu’r Cyflog Byw Cenedlaethol (23 oed a throsodd) a chyflog gwyliau. Gall y contract ddod i ben ar unrhyw adeg heb rybudd.






Oriau gwaith

Tâl a buddion



Cyflog




Cyflog (yn ôl yr awr)




[image: ]




[image: ]






Hawl i wyliau




Pensiwn




Cyflog salwch




Cyfraddau cyflog







Tipiau, taliadau bonws a gwobrau

Anghenion newidiol y diwydiant


Cyflenwad a galw am staff yn ystod amserau brig, digwyddiadau mawr, adegau tymhorol a lleoliad y ddarpariaeth

	1  Esboniwch sut mae contract yn amddiffyn gweithiwr cyflogedig.

	2  Nodwch un fantais ac un anfantais contract dim oriau.

	3  Beth yw shifft rhanedig?

	4  Nodwch un o’r buddion y gallech ei gael wrth weithio mewn gwesty.

	5  Pryd byddai mwy o alw am staff mewn bwyty mewn cyrchfan i dwristiaid o bosibl?

	1  Beth yw gwaith tymhorol?

	2  Sut mae’n gweithio?

	3  Pa fathau o waith tymhorol sydd ar gael a sut byddech chi’n cael swydd dymhorol?

	•  Pwysigrwydd hunanwasanaeth i gwsmeriaid

	•  Y defnydd cynyddol o dechnoleg

	•  Yr angen i ddiogelu’r amgylchedd.

1.1.4 Ffactorau sy’n cyfrannu at lwyddiant darpariaeth lletygarwch ac arlwyo


Costau sylfaenol



	1  costau llafur, sef y cyflogau i’r holl staff sy’n gysylltiedig â’r busnes

	2  costau defnyddiau, sef costau pethau fel cynhwysion a defnyddiau traul, er enghraifft napcynnau a defnyddiau glanhau

	3  gorbenion, sef costau fel rhent, egni, dŵr, ffôn, rhyngrwyd, Wi-Fi, yswiriant, dodrefn ac eitemau dodrefnu.





	•  costau newidiol − costau sy’n gallu newid yn dibynnu ar faint o fusnes mae’r sefydliad yn ei wneud, fel costau bwyd a diod

	•  costau sefydlog − costau sydd bob amser yr un peth, fel rhent, yswiriant ac egni (mae’r rhain yn gallu cynyddu neu ostwng ar ryw adeg, fodd bynnag, yn dibynnu ar y busnes).





Cyfrifo elw crynswth ac elw net



	•  elw crynswth, sef yr arian sydd dros ben ar ôl tynnu costau bwyd o’r incwm gwerthiant

	•  elw net, sef yr arian sydd dros ben ar ôl tynnu’r holl gostau (defnyddiau, llafur a gorbenion) o’r incwm gwerthiant.

Enghraifft









Sut gall yr economi effeithio ar fusnes



Cryfder yr economi




Treth ar werth (TAW)

	•  cyfanswm gwerthiant a phryniant

	•  faint o TAW sy’n ddyledus

	•  faint sy’n gallu cael ei adennill.






Gwerth y bunt a’r gyfradd gyfnewid

Anghenion amgylcheddol a’r effeithiau ar y diwydiant




Tymoroldeb




Cynaliadwyedd



	•  defnyddio llai o egni

	•  lleihau’r defnydd o ddŵr

	•  osgoi gwastraff

	•  ailgylchu ac ailddefnyddio cymaint â phosibl.




Lleihau


Lleihau’r defnydd o egni a dŵr

	•  gosod paneli solar

	•  gosod ffenestri gwydr dwbl ac ynysiad i gadw biliau gwresogi yn isel

	•  defnyddio bylbiau golau egni isel

	•  prynu offer sy’n effeithlon o ran egni

	•  diffodd goleuadau pan nad oes eu hangen neu gael synwyryddion awtomatig ar gyfer goleuadau

	•  defnyddio peiriannau golchi llestri a pheiriannau golchi dillad pan maen nhw’n llawn yn unig

	•  gosod cawod yn ystafelloedd gwely gwestai yn hytrach na bath

	•  gofyn i westeion ailddefnyddio tywelion.






Ailddefnyddio



	•  gall tatws dros ben gael eu defnyddio mewn frittata neu mae’n bosibl eu stwnsio a’u defnyddio mewn cacennau pysgod

	•  gall hen fara gael ei ddefnyddio i wneud briwsion bara

	•  gall croissants neu brioche dros ben gael eu defnyddio i wneud rhyw fath o bwdin bara menyn

	•  gall teisen dros ben gael ei defnyddio i wneud treiffl neu tiramisu.

	•  tatws stwnsh

	•  cyw iâr wedi’i goginio

	•  chwe croissant

	•  chwarter jar o mayonnaise

	•  moron mawr y mae angen eu defnyddio.

	•  gall poteli dosbarthu sy’n gallu cael eu hail-lenwi gael eu defnyddio ar gyfer nwyddau ymolchi fel gel cawod a siampŵ mewn ystafelloedd gwely gwestai

	•  gall cadachau sy’n gallu cael eu golchi gael eu defnyddio yn lle rhai tafladwy

	•  gall gwellt yfed metel gael eu defnyddio yn lle rhai plastig neu bapur.





Ailgylchu



	•  ailgylchu cymaint â phosibl o ddefnydd pecynnu, fel gwydr, papur, cardbord, plastigion a chaniau

	•  cael biniau ailgylchu mewn gwestai a thai llety.







Technoleg newydd



Systemau di-arian-parod

Technoleg ddigidol arloesol



	•  Mae angen cyfrifiaduron a systemau cyfrifiadurol i redeg y rhan fwyaf o fusnesau. Gall yr holl wybodaeth gael ei storio a’i diweddaru yn electronig. Gall archebion gael eu cymryd yn electronig ar dabledi a’u hanfon yn uniongyrchol i’r gegin, neu gall cwsmeriaid ddefnyddio bwydlenni digidol i archebu wrth eu bwrdd gan ddefnyddio ffôn clyfar.

	•  Gall ystafelloedd, bwytai a phrydau o fwyd gael eu harchebu ar-lein neu drwy ap.

	•  Gall ffonau clyfar gael eu defnyddio i agor drysau mewn gwestai, drwy ap ar y ffôn yn hytrach na chardiau magnetig.

	•  Gall cyfweliadau neu gyfarfodydd, er enghraifft gyda chleientiaid neu gyflenwyr, gael eu cynnal ar-lein gan ddefnyddio meddalwedd fel Google Hangouts, Microsoft Teams neu Zoom.

	•  Gall gwaith recriwtio a chyfweliadau gael eu cynnal ar-lein, gan leihau’r angen i deithio i gyfweliad ac sydd felly’n arbed amser.






Effaith mathau gwahanol o gyfryngau






	Math o gyfrwng
	Effeithiau cadarnhaol
	Effeithiau negyddol





	Cyfryngau print (papurau newydd a chylchgronau)
	Mae papurau newydd a chylchgronau yn apelio yn weledol. Mae pobl yn aml yn hoffi cadw cylchgronau yn eu cartref i’w hailddarllen neu eu rhannu ag eraill. Mae’n bosibl ailddarllen unrhyw hysbyseb neu erthygl am fusnes.


	Os oes gennych fusnes byd-eang, yna mae’n bosibl na fydd y cyfryngau print yn cyrraedd cynulleidfa fyd-eang; maen nhw’n tueddu i fod yn fwy lleol.





	Darlledu (teledu a radio)
	Mae teledu yn cael effaith bwerus gan ei fod yn cyfuno golwg a sain, a gall ysgogi emosiynau. Mae gan y mwyafrif helaeth o gartrefi deledu, felly mae’n cyrraedd cynulleidfa fawr.

	Mae’n ddrud i gynhyrchu eitem neu hysbyseb ar y teledu. Dydy rhai pobl ddim yn gwylio teledu byw; maen nhw’n recordio rhaglenni ymlaen llaw neu’n gwylio gwasanaethau dal i fyny, sy’n eu galluogi i neidio dros hysbysebion.




	Rhyngrwyd (cyfryngau cymdeithasol a gwefannau)
	Gall adolygiadau ar-lein ar blatfformau fel Tripadvisor farchnata busnes yn effeithiol pan fydd rhywun yn gadael adolygiad cadarnhaol, ac mae hyn yn galluogi’r cwsmer i wneud dewis mwy gwybodus.




	Gall adolygiadau ar-lein negyddol fod yn niweidiol iawn i fusnes. Yn aml bydd rhywun yn gadael adolygiad negyddol er na wnaeth gyfeirio at unrhyw broblem yn ystod ei ymweliad, ac felly nid yw wedi rhoi cyfle i’r sefydliad gywiro’r sefyllfa.






	Cystadleuol (sefydliadau eraill)
	Mae angen i fusnes fod yn ymwybodol o’r gystadleuaeth bob amser.


	Gall busnes deimlo’r angen i ddiweddaru ei gynhyrchion a’i wasanaethau o hyd er mwyn cystadlu â busnesau eraill.

	1  Nodwch dair cost wahanol sy’n cael effaith ar lwyddiant busnes lletygarwch ac arlwyo.

	2  Disgrifiwch y gwahaniaeth rhwng costau newidiol a sefydlog.

	3  Nodwch beth yw ystyr TAW.

	4  Esboniwch ddau reswm pam ei bod yn fanteisiol i fusnes arlwyo ddefnyddio bwyd tymhorol.

	5  Nodwch ddwy ffordd y gallai gwesty ddefnyddio technoleg ddigidol.

	•  defnyddio cynnyrch lleol a thymhorol

	•  cynllun ailgylchu eang

	•  defnyddio cynhyrchion glanhau bioddiraddadwy

	•  cael boeleri sy’n effeithlon o ran egni

	•  defnyddio poteli dosbarthu sy’n gallu cael eu hail-lenwi yn lle poteli plastig bach ar gyfer nwyddau ymolchi

	•  defnyddio dewisiadau ecogyfeillgar yn lle plastig tafladwy.






	1  Ymchwiliwch i’r hyn mae gwestai yn ei wneud i ddod yn fwy cynaliadwy.

	2  Defnyddiwch y wybodaeth hon i ysgrifennu adroddiad am yr hyn gall gwestai ei wneud i ddod yn fwy cynaliadwy.

	1  Nodwch ddau reswm pam gall peiriannau gwerthu fod yn boblogaidd mewn ysbytai.


	2  Nodwch ddau briodoledd personol y byddech chi’n chwilio amdanyn nhw wrth benodi staff gweini.


	3  Mae amrywiaeth o gyfleoedd cyflogaeth yn y diwydiant lletygarwch ac arlwyo. Nodwch un cyfle swydd ym mhob un o’r meysydd canlynol.


	a  Cegin gwesty

	b  Adeiladau a thiroedd




	4  Mae Kim yn berchen ar ei busnes bach tecawê ei hun yn gwerthu brechdanau a diodydd poeth ac oer. Staff swyddfa yw’r rhan fwyaf o’i chwsmeriaid ac maen nhw’n gweithio ar barc busnes gerllaw. Mae Kim eisiau sicrhau bod ei busnes yn ecogyfeillgar.



	5  Mae llawer o bobl yn defnyddio’r cyfryngau cymdeithasol yn ddyddiol. Disgrifiwch yr effaith gadarnhaol mae defnyddio’r cyfryngau cymdeithasol yn ei chael ar fusnes.

